Il-politika ġdida ta' Joseph Muscat qed toħroġ għad-dawl tax-xemx valuri ġodda. L-aħħar valur ġdid jirrigwarda ċ-ċittadinanza Maltija. Iċ-ċittadinanza Maltija f'din il-politika ġdida m'għadhiex tissimbolizza l-identita' nazzjonali. Dak għal Muscat hu valur pri-storiku [tal-Flintsones!] Il-valur issa jrid ikun f'kontanti. Mhux inqas minn €650,000. L-armata m'għadhiex iktar tal-operetti, kif kien jgħid in-nannu. Issa saret tal-highjumps. Tlett promozzjonijiet fi żmien tlett ġimgħat mhux ċajta. Joseph Muscat ma kienx jaf, qal, li Shiv Nair [konsulent Indjan b'ċittadinanza Inġliża] kien fuq il-blacklist tal-Bank Dinji! Għax ħadd ma qallu ! Mur obsor. Hu minn meta dawn l-affarijiet jgħidulek bihom? Fittex u ssib. La qegħdin fuq il-Bank Dinji tajjeb li nsemmu li fost il-valuri ġodda għandna ukoll dawk tal-Partit Nazzjonalista. Mario de Marco u George Pullicino qed jitkażaw b' Shiv Nair. Donnhom insew li l-Gvern immexxi mill-Partit Nazzjonalista [li tiegħu huma t-tnejn kienu Ministri] kellu kumpanija li kienet tagħtih il-pariri li kienet fuq il-blacklist tal-Bank Dinji minħabba korruzzjoni. Din il-kumpanija [Lahmeyer International] kienet tagħti l-pariri lill-Awtoritá tar-Riżorsi li għaliha kien responsabbli politikament George Pullicno.
Politika ġdida .................... valuri ġodda